Gedenkdiens vir 2 ma's wat gewelddadig sterf | Netwerk24
Pastore en lede van die Bishop Lavis Action Community het die skare toegespreek op die gedenkdiens Sondagmiddag vir twee vroue wat in bendegeweld dood is. Foto: Verskaf
Inwoners van Bishop Lavis in Kaapstad het Sondag 'n gedenkdiens gehou vir twee vroue wat die naweek in bendegeweld gesterf het.
Janine Niewenhuys (26) en Cynthia Oosterhuizen (53) is onderskeidelik Vrydag en Saterdag in afsonderlike voorvalle doodgeskiet.
Oosterhuizen is die suster van James Bhemgee, wenner van SA's Got Talent in 2010. Bhemgee, 'n straatveër van Mitchells Plain, het die harte van Suid-Afrikaners verower toe hy die gehoor met sy uitsonderlike stem bekoor het.
Volgens die polisie is Oosterhuizen in haar huis deur 'n dwaalkoeël getref toe gewapende mans buite haar huis losgebrand het.
Past. Lawrence Hermanus troos gemeenskapslede tydens die gedenkdiens. Foto: Verskaf
Sers. Noloyiso Rwexana, polisiewoordvoerder, sê die voorval was in Inkblomstraat, Kalksteenfontein. Twee mans is kort daarna aangekeer.
"Die mans, 23 en 36, sal binnekort in die landdroshof in Bishop Lavis verskyn."
Niewenhuys is Vrydag buite die hof in Bishop Lavis in bendekruisvuur raakgeskiet toe sy vir 'n taxi gewag het.
Rwexana sê die polisie is steeds op soek na die aanvallers.
Amanda Davids, van die Bishop Lavis Action Community (BLAC), sê inwoners het genoeg gehad van die sinnelose aanvalle wat onskuldige lewens eis.
Oud en jonk het bymekaargekom om musiek te maak en hulde te bring aan die vroue wat hul lewe verloor het. Foto: Verskaf
"As ons vroue afgemaai word, het die situasie duidelik epidemiese afmetings bereik. Ons wil weet hoekom die owerhede nog nie die Kaapse Vlakte tot rampgebied verklaar nie. Ons word elke dag deur 'n oorlog in die gesig gestaar," sê Davids.
Sy sê die tyd het aangebreek om na aksie oor te gaan.
"Ons hou die gedenkdiens om die soeklig te plaas op twee ma's wat gewelddadig van hul families weggeneem is."
Inwoners sê hoewel daar 'n teenbende-eenheid in die gemeenskap ontplooi is, bring dit maar min verligting vir die voortslepende geweld.